
Την Τρίτη 30 Σεπτεμβρίου 2014, το περιοδικό Ιστορία της Τέχνης και οι εκδόσεις Futura, οργάνωσαν στο Σπίτι της Κύπρου, εκδήλωση-συζήτηση με θέμα Τέχνη και Ψυχανάλυση που πραγματοποιήθηκε με την ευκαιρία της κυκλοφορίας του τεύχους #2 (Καλοκαίρι 2014).
Μίλησαν ο κ. Γεράσιμος Στεφανάτος, Ψυχίατρος, ψυχαναλυτής μέλος της γαλλικής ψυχαναλυτικής εταιρείας Quatrième Groupe και ο κ. Παναγιώτης Πούλος, Επίκουρος Καθηγητής Φιλοσοφίας και Αισθητικής Ανωτάτης Σχολής Καλών Τεχνών. Τη συζήτηση συντόνισε ο κ. Νίκος Δασκαλόπουλος, Διευθυντής Σύνταξης του περιοδικού. 

Με αφορμή το κείμενο του Meyer Schapiro με τίτλο Λεονάρντο και Φρόιντ: μια μελέτη ιστορίας της τέχνης, που συμπεριλαμβάνεται στο τεύχος #2 του περιοδικού Ιστορία της Τέχνης, οι έγκριτοι ομιλητές εξέθεσαν τις απόψεις τους τόσο για τη σημασία της ιστορίας και ειδικότερα της ιστορίας της τέχνης, για την εξαγωγή ορθών συμπερασμάτων σε ό,τι αφορά τη μελέτη του πεδίου της καλλιτεχνικής παραγωγής όσο και για την ψυχολογία του καλλιτέχνη σε σχέση με τα χαρακτηριστικά γνωρίσματα της τέχνης του.

Ο  Meyer Schapiro (1904-1996) ήταν ένας από τους γνωστότερους Αμερικανούς ιστορικούς τέχνης. Πραγματοποίησε μια λαμπρή ακαδημαϊκή σταδιοδρομία ως μελετητής όχι μόνο της μοντέρνας αλλά και της μεσαιωνικής τέχνης συνδυάζοντας την κοινωνική ιστορία, τη σημειολογία και την ψυχανάλυση.  Το ενδεικτικότερο κείμενο που συμπυκνώνει το ενδιαφέρον του Schapiro για την ψυχαναλυτική θεωρία βασίστηκε σε ένα μικρό βιβλίο του Φρόιντ για την παιδική ηλικία του Λεονάρντο ντα Βίντσι που πρωτοδημοσιεύτηκε, το 1910.
Ακολούθησε συζήτηση με το κοινό.

